Πύργος 27-05-2016

Α.Π.: 562

Προς: τον Πρόεδρο κ. Μιχαήλ Βλασταράκο

και τα μέλη του Δ.Σ. του

Πανελληνίου Ιατρικού Συλλόγου

Κύριε Πρόεδρε,

Όπως πιθανότατα γνωρίζετε το ΕΤΑΑ-Τομέας Υγειονομικών (πρώην ΤΣΑΥ) με την απόφαση αρ.88/29-4-2016 έχει εκδώσει ειδοποιητήρια για τους Νέους Ασφαλισμένους με τις διαφορές ασφαλιστικών εισφορών, χρονικού διαστήματος 1/7/2011-31/21/2011 με προθεσμία πληρωμής έως 31/5 2016. Πρόκειται επί της ουσίας για την 1η δόση καταβολής της διαφοράς των ασφαλιστικών εισφορών που προκύπτει από υποχρεωτική αλλαγή ασφαλιστικής κατηγορίας από τις 1/7/2011 έως τις 20/6/2015 (8 εξάμηνα), οι οποίες θα πρέπει να καταβληθούν σε 8 αντίστοιχες δόσεις τα επόμενα 8 εξάμηνα (τελευταία δόση το Β΄ εξάμηνο του 2019). Μολονότι σε πολλούς από τους Νέους Ασφαλισμένους Ιατρούς, ίσως στους περισσότερους, η αύξηση των ασφαλιστικών εισφορών έχει ήδη γίνει αυτομάτως από το 2011 και συνεπώς το θέμα δεν τους αφορά, υπάρχει ωστόσο η πιθανότητα αυτή η αύξηση να μην έγινε σε όλους οι οποίοι τώρα θα κληθούν αναδρομικά να πληρώσουν την διαφορά των εισφορών.

Κύριε Πρόεδρε, γνωρίζετε ότι οι καιροί είναι χαλεποί οικονομικά για την πλειονότητα των ιατρών, πολύ δε περισσότερο για τους Νέους Ασφαλισμένους οι οποίοι είχαν την ατυχία να διατρέξουν μεγαλύτερο χρονικά ποσοστό της επαγγελματικής τους σταδιοδρομίας τον καιρό της κρίσης σε σχέση με τους παλαιότερους ασφαλισμένους. Όσοι απ΄ αυτούς καλούνται τώρα να πληρώσουν αναδρομικά δεν είναι εισφοροδιαφεύγοντες καθώς με ευθύνη του πρώην ΤΣΑΥ και όχι δική τους δεν εκλήθησαν να πληρώσουν τις νέες ασφαλιστικές εισφορές όταν έπρεπε οπότε και πολλοί εξ αυτών είχαν ακόμη την οικονομική δυνατότητα να το πράξουν, την οποία τώρα πιθανότατα στερούνται. Είναι εξοργιστικό ένα Ταμείο που οδεύει προς κατάργηση να «θυμάται» να απαιτήσει αναδρομικά από ανθρώπους πού ούτε οικονομική δυνατότητα πλέον έχουν οι περισσότεροι εξ αυτών, ούτε ευθύνονται για την μη έγκαιρη καταβολή των εισφορών, ούτε θα απολαύσουν έστω αντισταθμιστικά και στο μέλλον κάτι από αυτή την αναδρομική επιβάρυνση, εφόσον το Ταμείο σύντομα επί της ουσίας καταργείται.

Φρονούμε ότι η εν λόγω απόφαση του ΕΤΑΑ πρέπει να ανακληθεί άμεσα ως απαράδεκτη και σας παρακαλούμε να παρέμβετε προς τούτο. Υπάρχουν δυστυχώς τόσα κίνητρα για τους νέους γιατρούς να εγκαταλείψουν την χώρα, όπως και πράγματι κάνουν, ας μην προσθέσουμε άλλο ένα!

Για το Διοικητικό Συμβούλιο

Ο Πρόεδρος Ο Γεν. Γραμματέας

Ευάγγελος Παπαγεωργίου Χρήστος Γιαννικούλης